Bryssel, 10.12.2004

KOM(2004) 801 lopullinen

2002/0259 COD

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi direktiivin 1999/32/EY muuttamisesta meriliikenteessä käytettävien polttoaineiden rikkipitoisuuden osalta

2002/0259 COD

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi direktiivin 1999/32/EY muuttamisesta meriliikenteessä käytettävien polttoaineiden rikkipitoisuuden osalta (ETA:n kannalta merkityksellinen teksti)

1- TAUSTA

+++++ TABLE +++++

2- KOMISSION EHDOTUKSEN TAVOITE

Ehdotuksen tarkoituksena on vähentää aluksista peräisin olevien rikin oksidien (SO2 tai SOx) ja hiukkasten päästöjen vaikutuksia ympäristön happamoitumiseen ja ihmisten terveyteen. Aluksista peräisin olevien rikin oksidien ja hiukkasten päästöjen määrät liittyvät suoraan polttoaineen rikkipitoisuuteen. Meriliikenteessä käytettävien raskaiden polttoaineiden keskimääräinen rikkipitoisuus on tällä hetkellä 2,7 prosenttia tai 27 000 ppm (parts per million). Maantieliikenteessä käytettävän polttoaineen rikkipitoisuuden rajaksi on asetettu 10 ppm. Ehdotuksessa esitettiin uusia rajoja meriliikenteessä käytettävien polttoaineiden rikkipitoisuudelle. Erityisesti ehdotuksen tavoitteena oli:

- Vahvistaa 1,5 prosentin rikkipitoisuusraja polttoaineille, joita käytetään aluksissa Pohjanmerellä, Englannin kanaalissa ja Itämerellä. Tämä on rikkioksidipäästöjen valvonta-aluetta koskevan IMOn sopimuksen mukainen raja. Tarkoituksena on osaltaan vähentää happamoitumista ja parantaa ilmanlaatua.

- Vahvistaa 1,5 prosentin rikkipitoisuusraja polttoaineille, joita käytetään yhteisön satamiin tai yhteisön satamista säännöllisesti liikennöivissä matkustaja-aluksissa. Tämä vastaa EU:n vakiintuneita periaatteita, joiden mukaan matkustaja-aluksille asetetaan korkeat vaatimukset. Tarkoituksena on parantaa ilman laatua rannikkojen läheisyydessä sekä varmistaa matalarikkisen polttoaineen tarjonta kaikkialla EU:ssa.

- Vahvistaa 0,2 prosentin rikkipitoisuusraja polttoaineille, joita käytetään EU:n satamissa laiturissa olevissa ja sisävesillä liikennöivissä aluksissa. Tarkoituksena on vähentää paikallisia SOx- ja hiukkaspäästöjä ja parantaa paikallista ilmanlaatua.

3 HUOMAUTUKSET YHTEISESTÄ KANNASTA

3.1 Yleistä

Muutetussa ehdotuksessaan komissio hyväksyi kokonaan, osittain tai periaatteessa 30 Euroopan parlamentin ensimmäisessä käsittelyssään ehdottamista 36 tarkistuksesta. Yhteiseen kantaan on nyt sisällytetty sellaisenaan tai sisältönsä puolesta 21 tarkistusta.

Komissio hyväksyi kaikki tarkistukset, joilla pyrittiin selventämään ehdotuksen soveltamisalaa ja sen ympäristöhyötyjä, tarkistukset, joilla otettiin käyttöön entistä selkeämpiä järjestelyjä vaihtoehtoisen pakokaasujen vähentämisteknologian kokeilemiseksi, sekä useimmat tarkistukset, joilla aikaistettiin täytäntöönpanopäivämääriä. Komissio ei hyväksynyt tarkistuksia, joilla olisi otettu käyttöön kaikkia yhteisön vesillä liikennöiviä aluksia koskevat alemmat rikkipitoisuusrajat toisessa vaiheessa, koska komission mielestä se olisi tässä vaiheessa ennenaikaista.

Neuvosto on nyt hyväksynyt useimpien sellaisten parlamentin tarkistusten sisällyttämisen, joissa selvennettiin tekstiä ja joissa ehdotettiin pakokaasujen puhdistusjärjestelmien koekäyttöä. Täytäntöönpanon määräaikojen osalta on tapahtunut merkittävä muutos parlamentin ensimmäisen käsittelyn jälkeen: Kansainvälisen merenkulkujärjestön ilman pilaantumista koskeva yleissopimus eli MARPOL-yleissopimuksen liite VI on ratifioitu riittävän monessa maassa, jotta se voi tulla voimaan. Yhteisessä kannassa mainittuja täytäntöönpanon määräaikoja on tämän vuoksi muutettu niin, että ne vastaavat MARPOL-yleissopimuksen liitteessä VI olevia määräaikoja. Toisen vaiheen rajojen osalta neuvosto on päättänyt sisällyttää yksityiskohtaisemman tekstin uudelleentarkastelua koskevaan lausekkeeseen (7 artikla) ja ehdottanut, että MARPOL-yleissopimuksen liitteen VI tarkistamisen yhteydessä IMOssa pyrittäisiin saamaan läpi tiukemmat rajat, ja että komission kertomusta taloudellisista välineistä voitaisiin käyttää täydentävänä toimenpiteenä.

Komissio katsoo, että 09.12.2004 määräenemmistöllä vahvistetulla yhteisellä kannalla ei muuteta ehdotuksessa käytettyä lähestymistapaa tai sen tavoitteita, ja voi näin ollen tukea sitä sellaisenaan.

3.2 Yksityiskohtaiset huomautukset

3.2.1 Komission hyväksymät parlamentin tarkistukset, jotka on sisällytetty kokonaan, osittain tai periaatteessa yhteiseen kantaan

Tarkistukset 1, 3, 4, 5, 6, 7, 8, 10, 18, 23, 27, 29, 30, 31, 33, 38, 39, 40, 43 ja 44 on sisällytetty yhteiseen kantaan eriasteisina. Tarkistuksissa selvennettiin tekstiä, muutettiin poikkeuksia koskevia säännöksiä ja vahvistettiin pakokaasun puhdistusjärjestelmien koekäyttöä ja käyttöä koskevia sääntöjä.

3.2.2 Parlamentin tarkistukset, joita komissio ei hyväksy, mutta jotka on sisällytetty kokonaan, osittain tai periaatteessa yhteiseen kantaan

Komissio ei hyväksynyt tarkistusta 13, mutta se sisällytettiin osittain yhteiseen kantaan. Tarkistuksessa ehdotettiin matkustaja-aluksia koskevan säännöksen voimaantulopäivän aikaistamista. Neuvoston mukaan täytäntöönpanon aikaistaminen on loogista, koska se vastaa MARPOL-yleissopimuksen liitteen VI voimaantuloa.

3.2.3 Parlamentin tarkistukset, joita komissio ja neuvosto eivät hyväksy ja joita ei ole sisällytetty yhteiseen kantaan

Kumpikaan toimielin ei hyväksynyt tarkistuksia 22, 25, 26, 32 ja 42, eikä niitä ole sisällytetty yhteiseen kantaan. Tarkistuksissa ehdotettiin toisessa vaiheessa sovellettavia rajoja ja muita lisäyksiä, joita pidettiin tarpeettomina.

3.2.4 Parlamentin tarkistukset, jotka komissio hyväksyy kokonaan, osittain tai periaatteessa, mutta joita ei ole sisällytetty yhteiseen kantaan

Komissio hyväksyi tarkistukset 2, 14, 15, 16, 17, 21, 24, 28, 37 ja 41 osittain tai periaatteessa, mutta niitä ei ole sisällytetty yhteiseen kantaan. Useimmissa tarkistuksista ehdotettiin tiukempia määräaikoja, jotka eivät vastaa täytäntöönpanoaikataulua, joka on nyt laadittu MARPOL-yleissopimuksen liitteen VI mukaisesti.

3.2.5 Lisämuutokset, joita neuvosto on tehnyt ehdotukseen

Neljä uutta poikkeusta on lisätty 1 artiklan 1 kohtaan. Ne koskevat polttoaineita, joita käyttävät alukset ovat sotilaskäytössä, toimivat ihmishenkien pelastamiseksi merellä, ovat vahingoittuneita tai käyttävät hyväksyttyjä rikinvähentämisteknologioita.

Uusia määritelmiä on lisätty 1 artiklan 2 kohtaan MARPOL-yleissopimukselle, MARPOL-yleissopimuksen liitteelle VI, sota-aluksille, ”markkinoille saattamiselle”, ”syrjäisimmille alueille” ja ”rikinvähentämisteknologialle”.

Meriliikenteessä käytettävää kaasuöljyä koskevien voimassa olevien säännösten kumoaminen siirretään vuoteen 2010 1 artiklan 4 kohdassa (mukaan luettuna Kreikkaa ja syrjäisimpiä alueita koskeva poikkeus, joka pysyy voimassa siihen asti).

Rikkioksidipäästöjen valvonta-alueita ja matkustaja-aluksia koskevassa 1 artiklan 5 kohdassa selvennetään jäsenvaltioiden täytäntöönpanovelvollisuuksia, poistetaan säännös, jolla jäsenvaltiot velvoitettiin varmistamaan sääntöjenmukaisen polttoaineen saatavuus, ja muutetaan soveltamista koskevia päivämääriä yleisesti vastaamaan MARPOL-yleissopimuksen liitettä VI tai 12 kuukautta direktiivin voimaantulon jälkeen sen mukaan, kumpi näistä on myöhempi.

Laiturissa olevia aluksia ja sisävesialuksia koskevan matalan rikkipitoisuusvaatimuksen soveltamista myöhennetään 1 päivään tammikuuta 2010 1 artiklan 6 kohdassa. Laiturissa olevien alusten osalta säädetään joustavuudesta, jotta polttoaineen vaihtoon ”on riittävästi aikaa”, vain vähän aikaa viipyvät alukset vapautetaan vaatimuksesta, ja 16 kreikkalaiselle matkustaja-alukselle sallitaan kahden vuoden poikkeus. Vaatimus ei koske sisävesialuksia niiden ollessa merellä.

Entistä yksityiskohtaisempi teksti on lisätty 1 artiklan 7 kohdassa uusien rikinvähentämisteknologioiden koekäytöstä ja käytöstä, mukaan luettuna niiden hyväksymistä koskeva tarkistettu komiteamenettely.

Näytteenottoa ja analyyseja koskevaa 1 artiklan 8 kohtaa on hiukan lyhennetty, ja sen sanamuotoa on selvennetty.

Komission kertomuksen antamista on aikaistettu vuoteen 2008 1 artiklan 9 kohdassa, ja sen sisältöä on tarkistettu niin, että se sisältää myös polttoainekustannusten kehityksen, liikennemuotosiirtymän, IMOssa tapahtuneen kehityksen ja uuden matkustaja-alussäännöksen kustannus-hyötyanalyysin. Kertomukseen voidaan liittää toisen vaiheen rikkipitoisuuden raja-arvoja koskevia ehdotuksia. Vuonna 2005 on tarkoitus laatia erillinen kertomus taloudellisista välineistä. Komiteamenettelyn soveltamisalaa on rajoitettu.

Sääntelykomitean perustamista koskevaa 1 artiklan 10 kohtaa on muotoiltu uudelleen.

4- PÄÄTELMÄT

Neuvoston tekemät muutokset auttavat selkeyttämään ehdotusta ja saattamaan sen täytäntöönpanon IMOn MARPOL-yleissopimuksen liitteen VI mukaiseksi. Niillä myös edistetään vaihtoehtoisen teknologian ja taloudellisten välineiden kehittämistä sekä tiukempien toisen vaiheen raja-arvojen harkitsemista IMOssa ja EU:ssa. Näin ollen komissio tukee yhteistä kantaa, joka on vahvistettu määräenemmistöllä 09.12.2004.